WHA พุ่งแรง 8.57% นิวไฮรอบ 3 เดือน โบรกฯเชียร์ “ซื้อ” ชูเป้า 3.70 บ. คาดยอดขายที่ดินสดใส
WHA พุ่งแรง 8.57% นิวไฮรอบ 3 เดือน โบรกฯเชียร์ "ซื้อ" ชูเป้า 3.70 บ. คาดยอดขายที่ดินสดใส โดย ณ เวลา 15.38 น. ราคาอยู่ที่ 3.04 บาท บวก 0.24 บาท หรือ 8.57% สูงสุดที่ 3.12 บาท ต่ำสุดที่ 2.80 บาท ด้วยมูลค่าซื้อขาย 1.19 พันล้านบาท
21 พ.ค. 2563

ผู้สื่อข่าวรายงานว่า ราคาหุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ล่าสุด ณ เวลา 15.38 น. อยู่ที่ 3.04 บาท บวก 0.24 บาท หรือ 8.57% สูงสุดที่ 3.12 บาท ต่ำสุดที่ 2.80 บาท ด้วยมูลค่าซื้อขาย 1.19 พันล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบเกือบ 3 เดือน นับตั้งแต่ราคาหุ้นอยู่ที่ระดับ 3.14 บาท เมื่อวันที่ 25 ก.พ.63
ด้าน บล.ทิสโก้ แนะนำ “ซื้อ” WHA ราคาเป้าหมาย 3.70 บาท/หุ้น โดย WHA รายงานผลประกอบการไตรมาส 1/63 ที่ 99 ล้านบาท ลดลง 92% จากไตรมาสก่อน และ 18% จากช่วงเดียวกันเมื่อปีก่อน โดยกระทบจากการดำเนินงานของบริษัทลูก, ผลจากค่าเงิน และการเปลี่ยนมาตรฐานทางบัญชี รายได้ที่ลดลงมาจากผลของการปิดโรงไฟฟ้า ในขณะที่ยอดโอนที่ดินอ่อนแอลงจากช่วงเดียวกันเมื่อปีก่อน ที่ 67 ไร่ กำไรปกติลดลง 29% จากช่วงเดียวกันเมื่อปีก่อน เป็น 197 ล้านบาท จากการชะลอการรับรู้รายได้ของ WHABT ในไตรมาส 1/63
ในขณะที่ผลยอดจองใน 1/63 อยู่ที่ 51 ไร่ แต่ผู้บริหารยังคงเป้ายอดโอนที่ 1.4 พันไร่ (จากเวียดนาม 200 ไร่ และที่เหลือจากไทย) ซึ่งยอดโอนส่วนใหญ่จะอยู่ที่ Q4 และมีงานในมือ ณ สิ้นไตรมาส 1/63 ที่ 348 ไร่ คิดเป็นมูลค่า 1.26 พันล้านบาท และมี LOIs ที่ยังไม่ได้รับรู้อยู่ (ในไทย 154 ไร่ และเวียดนาม 88 ไร่) โดยรวมแล้ว ต้นทุนของหนี้สินลดลงจาก 4.9% เป็น 2.1% ในช่วงไตรมาส 1 จากการชำระหนี้ และมีวงเงินพร้อมใช้ 7.8 พันล้านบาท ที่มีต้นทุนเฉลี่ย 2.5%
อย่างไรก็ดี บริษัทตั้งเป้ายอดให้เช่าที่ดิน 2.5 แสนตารางเมตร สำหรับปี 2020F โดยปัจจุบันในช่วงไตรมาส 1/63 มียอดการให้เช่าที่ดินโกดังสินค้า 3.2 หมื่นตารางเมตร โดยที่พื้นที่ในส่วนนี้ 2.5 หมื่นตารางเมตร มาจากกลุ่มยานยนต์, สินค้าบริโภค และอิเล็กทรอนิกส์ และมีแผนการขายสินทรัพย์ 1.8 แสนตารางเมตร เข้า REIT ในช่วงไตรมาส 4/63
ทั้งนี้ แนะนำให้ “ซื้อ” โดยมีมูลค่าที่เหมาะสม 3.70 บาท (SOTP) โดยมีความเสี่ยงเชิงบวกคือ 1) ยอดขายที่ดินที่ดีกว่าคาด 2) อัตรากำไรจากการปล่อยเช่าที่ดีขึ้น และ 3) การขายสินทรัพย์ที่มากกว่าคาด